14 danske virksomheder, inklusive nordjyske Sintex, efterlyser nu et ekstrafradrag på forskning. De mener, det vil øge væksten og skabe flere arbejdspladser.

14 danske virksomheder med pumpegigaten Grundfos i spidsen er gået sammen om at kæmpe for et ekstrafradag på forskning i Danmark. Virksomhederne mener, at et ekstrafradrag på 150 procent vil føre til tusindvis af nye arbejdspladser og milliarder i højere BNP. En af virksomhederne, der er gået med i kampagnen, er nordjyske Sintex, der producerer komponenter til Grundfos. De vil gerne investere mere i deres udviklingsafdeling, og forskningsfradraget vil gøre håbet til en realitet. - Det vil gøre det muligt for os at proppe flere ressourcer i den teknologiudvikling, vi har i forvejen. Vi har en velfungerende innovationsafdeling og i og med, at den får flere ressourcer, vil vi kunne bidrage til vores nye teknologier. Det er noget, vi kan leve af i fremtiden, siger produktionsdirektør i Sintex, Rico Amstrup. Sintex blev grundlagt i 1979 og er gået fra en omsætning på 2 millioner kroner til til 200 millioner kroner. Kampagnen for skattefradraget hedder Rig På Idéer, og de 14 virksomheder, der står bag, beskæftiger cirka 30.000 medarbejdere i Danmark. De mener, at et ekstrafradrag på 150 procent vil skabe 8.500 arbejdspladser på kort sig, bidrage med 21,3 milliarder kroner til Danmarks BNP og øge eksporten med 12 milliarder kroner.